ANC gaan optree teen Nkandla-oortreders | Maroela Media
Jessie Duarte (Argieffoto: ANA)
Die ANC gaan die kantoor van sy sekretaris-generaal versoek om 'n dringende ondersoek te gelas na die afgelope naweek se gebeure buite oudpres. Jacob Zuma se woning by Nkandla in KwaZulu-Natal.
Die regerende party gaan ook versoek dat dissiplinêre stappe gedoen word teen die organiseerders wat geweld aangehits het, sowel as diegene wat afsonderingsregulasies verontagsaam en ANC-kentekens aan die brand gesteek het.
Só het waarnemende sekretaris-generaal van die ANC, Jessie Duarte, Dinsdag gesê nadat die ANC se nasionale uitvoerende komitee (NUK) Maandag vergader het oor die situasie in KwaZulu-Natal.
Talle van Zuma se ondersteuners het na Nkandla opgeruk nadat Zuma 15 maande tronkstraf opgelê is vir minagting van die hof.
Volgens Duarte het die NUK op sy vergadering besluit om die onmiddellike ontbinding van Umkhonto weSizwe se veteranevereniging (MKMVA), sowel as dié van die MK-raad te bekragtig. Die NUK het ook sy fundamentele verbintenis tot die hernuwing van die ANC herbevestig en onderneem om die leierskap van die ANC in KwaZulu-Natal te ondersteun.
Duarte het vanoggend gesê die MKMVA se dreigemente na afloop van Zuma se vonnis is daarop gemik om demokrasie te ondermyn en is soortgelyk aan die optrede van ekstreme verregses.
Maroela Media het vroeër berig Carl Niehaus, woordvoerder van die MKMVA, het verlede week gesê dat Suid-Afrika deur groot geweld in die gesig gestaar sal word indien Zuma tronk toe gaan.
"Ons land sal uitmekaar geskeur word. Daar sal onstabiliteit en oproer wees," het Niehaus Vrydag tydens 'n konferensie in Nkandla gesê.
Die NUK ondersteun ook die polisie se optrede by Nkandla om moontlike bloedvergieting te vermy. Die komitee het volgens Duarte juis om dié rede sy vergadering wat vir Saterdag tot Maandag beplan was, opgeskort om moontlike verlies van lewe te verhoed.
Die NUK moes belangrike kwessies tydens die vergadering bespreek en komiteelede se aandag sou net deur die situasie in Nkandla afgelei word, het sy gesê.
Steun vir Zuma
Duarte het gesê hoewel die ANC in dié stadium nog nie met Zuma oor die naweek se gebeure gesels het nie, senior lede van die regerende party, insluitend lede van die NUK, binnekort met hom in gesprek sal tree.
"Hy is 'n oudste in die ANC. Ons is lief vir hom. Ons respekteer hom en daar is geen rede om nie met hom in gesprek te tree nie."
Duarte het voorts gesê die ANC hoop dat dit "goed sal gaan" met Zuma se dringende aansoek in die hooggeregshof in Pietermaritzburg, hoewel die party geen sê in die regbank se bevindinge het nie.
Die waarnemende ANC-sekretaris-generaal het ook vanoggend daarop gewys dat die regerende party die Zondo-kommissie van ondersoek na staatskaping se werk sowel as die oppergesag van die reg ondersteun.
Hahaha haha. Grap van die jaar
Ou Jessie Duarte gaan hulle seker van 'n kant vloek en skel…..'n bek vol GEEN tande!
En Zuma wat ook sonder 'n masker rondloop?
Vervolging sal seker nie in my leeftyd wees nie . Die mense werk mos volgens n kalender en nie n horlosie nie .